b'\n_START_ARTICLE_\nPanhard-tanko\n_START_PARAGRAPH_\nPanhard-tanko on auton alustassa k\xc3\xa4ytetty tanko, jonka tarkoitus on v\xc3\xa4litt\xc3\xa4\xc3\xa4 ajoneuvon kulkusuuntaan n\xc3\xa4hden sivuttaissuuntaisia voimia rungon ja j\xc3\xa4yk\xc3\xa4n akselin v\xc3\xa4lill\xc3\xa4 siten, ett\xc3\xa4 rungon ja akseliston keskilinjan v\xc3\xa4linen et\xc3\xa4isyys pysyy jotakuinkin vakiona. Samalla tanko kuitenkin sallii pystysuuntaisen, ajoneuvon jousituksesta johtuvan liikkeen. Tangon nimitys juontaa ranskalaisesta Panhard-merkkisest\xc3\xa4 autonvalmistajasta, jonka tuotteissa niit\xc3\xa4 ensimm\xc3\xa4isen\xc3\xa4 k\xc3\xa4ytettiin._NEWLINE_Panhard-tankoa k\xc3\xa4ytet\xc3\xa4\xc3\xa4n usein kierre- tai ilmajousituksella varustettujen j\xc3\xa4ykkien taka-akselien yhteydess\xc3\xa4, sill\xc3\xa4 n\xc3\xa4m\xc3\xa4 jousitustyypit eiv\xc3\xa4t kykene v\xc3\xa4litt\xc3\xa4m\xc3\xa4\xc3\xa4n sivuttaissuuntaisia voimia akselin ja rungon v\xc3\xa4lill\xc3\xa4, toisin kuin lehtijousitus, jolla varustetuissa akseleissa panhard-tankoa n\xc3\xa4kee vain poikkeustapauksissa. Tanko on nivelletty kummastakin p\xc3\xa4\xc3\xa4st\xc3\xa4 siten, ett\xc3\xa4 jousitus voi toimia h\xc3\xa4iri\xc3\xb6tt\xc3\xa4._NEWLINE_Panhard-tangon etuna on edullinen hinta ja yksinkertainen rakenne. Haittana siin\xc3\xa4 on pienen sivuttaissuuntaisen liikkeen aiheuttaminen akseliston ja rungon keskilinjan kesken jouston aikana. T\xc3\xa4m\xc3\xa4 johtuu tangon s\xc3\xa4teitt\xc3\xa4isest\xc3\xa4 liikeradasta koriin n\xc3\xa4hden. Ongelma on kuitenkin sit\xc3\xa4 pienempi mit\xc3\xa4 pidemp\xc3\xa4\xc3\xa4 tankoa k\xc3\xa4ytet\xc3\xa4\xc3\xa4n, eli mit\xc3\xa4 suurempi on liikeradan s\xc3\xa4de. Tankoa k\xc3\xa4ytet\xc3\xa4\xc3\xa4n nyky\xc3\xa4\xc3\xa4n enimm\xc3\xa4kseen henkil\xc3\xb6autoa isommissa ajoneuvoissa.'